גשם אחרון

"**גשם אחרון**" (מילות הפתיחה: "**גשם בוא, רד עליי**") הוא שיר עברי שכתב אהוד מנור והלחין יאיר רוזנבלום, ואשר מציג את בקשתו של הדובר למות ולהתאיין. השיר, שנכתב עבור סרט הקולנוע הישראלי "לוּפּוֹ בניו יורק" (1976) והושר לראשונה בפי חנן יובל, מוכר בעיקר בביצועה מאותה שנה של ורדה נגה כסולנית להקת פיקוד הצפון (בשמה באותה עת: "חבורת הזמר של פיקוד צפון"). מוכר גם בביצועה של בתו של המלחין, קרן רוזנבלום, ובגרסאות כיסוי נוספות.

## תולדות השיר
את השיר חיבר הפזמונאי אהוד מנור לזכר אחיו הצעיר, יהודה (יהודהלה) ויינר, שנהרג בגיל 19 כשריונר בסיני בספטמבר 1968, במהלך מלחמת ההתשה. זהו אחד מכמה שירים שכתב מנור לזכר אחיו באותה תקופה, שגם בהם יש התייחסות לגשם: "בן יפה נולד" ("גשם טוב ירד כי נעתר האל"), "בשנה הבאה", "אחי הצעיר יהודה" ("...האם אתה שומע, האם אתה יודע") ו"הבית ליד המסילה". מנור, שסיפר על השיר ב-2002 בריאיון לחוקר הזמר עברי עפר גביש, הסביר בפירוש: "השיר מדבר על משאלת הלב שלי למוות, בעקבות מותו של אחי". "שירים מוזמנים חביבים עלי, משום שכתיבתם (בדרך כלל כשירי רקע לסרטים עלילתיים) היא אתגר שמחייב אותי למצוא את עצמי בסיפור", כתב מנור באלבום שיריו "אין לי ארץ אחרת" (2003), וסיפר שהמנגינה של רוזנבלום "הפכה בשבילי את השיר לשיר זיכרון לאחי יהודה".

מנור חיבר שירים לכמה סרטים ישראליים, בהם "אגדה יפנית", "בלדה לשוטר" ו"עד סוף הקיץ". "גשם אחרון" נכתב עבור סרט הגעפילטע פיש הישראלי "לוּפּוֹ בניו יורק" (1976), ובו הושמע בביצועו של חנן יובל. הסרט, סרט המשך לדרמה הקומית המצליחה "לופו" (1970) בכיכובו של יהודה ברקן, מציג את לוּפּוֹ אברמוביץ', עגלון אלטע זאכן אשכנזי מזדקן מדרום תל אביב, שנאלץ להיפרד מבתו היחידה ומנכדו הילד, שעוברים לארצות הברית במסגרת שליחות דיפלומטית של חתנו. בעזרת כסף שאוספים עבורו חבריו משוק הפשפשים ביפו, נוסע לופו לארצות הברית לבקר את נכדו, ושם הוא פוגש בסנאטור שמתגלה כחבר ילדותו, ובעקבות הפגישה מאשר מענק סיוע לישראל. השיר "גשם אחרון" מלווה את לוּפּוֹ בפרידתו הקשה מנכדו הנוסע ובעצבונו אחריה. (מנור ורוזנבלום חיברו גם את שיר הנושא האופטימי של הסרט, "ענן לבן", שבוצע על ידי חנן יובל וסוזי מילר.)

כבר באותה שנה, 1976, מסרו המחברים את השיר ללהקת פיקוד הצפון. גרסת הכיסוי של הלהקה – שהחליפה אז את שמה ל"חבורת הזמר של פיקוד צפון" – נכללה בתוכניתה האחרונה והמצליחה "בלילה על הדשא" (1976-77), ששיריה נכתבו ברובם על ידי מנור והולחנו כולם על ידי רוזנבלום. השיר בוצע על ידי הסולנית ורדה נגה, וזוהי אחת מגרסתיו המוכרות ביותר של שיר.

בשנת 1990 ביצעה את השיר בתו של המלחין, קרן רוזנבלום, בתוכנית "אולפן זמר" בערוץ הראשון שהוקדשה ליצירתו.

בשנת 1997 הקליט את השיר הזמר הים-תיכוני אבי פרץ לאלבומו "שלווה", אשר כלל גרסאות כיסוי לשיריו של רוזנבלום.
בשנת 2001 ביצע את השיר הזמר עברי לידר במסגרת פרויקט המחווה של גלגלצ לשירותרום; השיר נכלל בהמשך כרצועת בונוס באלבומו "האנשים החדשים" (2002).

בשנת 2005 הוציאה הזמרת עדי כהן גרסת כיסוי של השיר במסגרת ההצגה "כמו בסרט".

השיר נתן את שמו לאלבום האוסף הגדול של לחני רוזנבלום, "גשם אחרון: השירים היפים של יאיר רוזנבלום" (הד ארצי, 1996).

## סיקורים
בריאיון עם חנן יובל בהארץ בשנת 2016 החמיא יובל ללחנו של רוזנבלום לשיר ואמר שלדעתו "המוזיקה הנפלאה מעבירה את כל בקשת המוות העצומה במילים של אהוד מנור".
## השיר בדפוס
השיר הופיע בדפוס פעמים מספר:
* בתוך: אפי נצר, דן אלמגור (עורכים), **שירים לאוהבים לשיר**, אור יהודה: הד ארצי הוצאה לאור, תשנ"ט 1999, עמ' 314.
* בתוך: **שירים וגיטרה** [חלק י]: **להיטים ישראליים**, בן שמן: מודן; מפעלי תרבות וחינוך, 2001, עמ' 87.
* בתוך: יורם טהרלב (עורך), **שיר ישראלי: ארץ ישראל בצליל וצבע**, ציורים: נחום גוטמן, תל אביב: משרד הביטחון – ההוצאה לאור, תשס"ה 2005, עמ' 117.
* בתוך: יואב גינאי, עפרה פוקס מנור (עורכים), **מילים: אהוד מנור: אמנים מאיירים משיריו**, עורך אחראי: דב איכנולד, תל אביב: משכל, 2006, עמ' 162.
* בתוך: שמואליק טסלר, **שירים במדים: סיפורן של הלהקות הצבאיות**, ירושלים: יד יצחק בן-צבי, תשס"ז 2007, עמ' 175.
* בתוך: קרן רוזנבלום-פולק (עורכת), **תמיד עולה המנגינה: משירי יאיר רוזנבלום**, תל אביב: משכל, 2013, עמ' 176–177.

## קישורים חיצוניים

* עפר גביש, גשם אחרון, באתר של גביש

ביצועים:
*  – פרסומו המקורי של השיר
*  (ביצוע נוסף של נגה: בהופעה חיה ב-2014)
*  (ביצוע נוסף: בערוץ 2)
*  (ביצוע נוסף: [בערב "שירים בכיכר", ערב [יום הזיכרון לחללי מערכות ישראל|יום הזיכרון] 2013])
* 
*  (בהופעה חיה; במקור הוקלט ב-1997)
* 

## הערות שוליים

קטגוריה:שירי 1976
קטגוריה:שירי להקת פיקוד צפון
קטגוריה:שירי עברי לידר
קטגוריה:שירים בעברית
קטגוריה:שירים שנכתבו על ידי אהוד מנור
קטגוריה:שירים שהולחנו על ידי יאיר רוזנבלום
קטגוריה:שירי זיכרון חללי מערכות ישראל
קטגוריה:שירים מסרטי קולנוע
קטגוריה:שירים על גשם